O viacerých úhradách za služby možno ani netušíme, no o to viac môžu bolieť. Poradíme, ako sa dá mnohým vyhnúť.
Operátori lákajú zákazníkov výhodnými cenami služieb. Často si nič iné okrem výšky mesačného poplatku či ceny volaní ani nevšímame. Čo však môže nemilo prekvapiť, sú rôzne poplatky za administratívu. Keďže ich asi málokto pozná naspamäť, pripravili sme komplexný prehľad.
Prerobiť môžete najmä pri platení faktúr – nevýhodným spôsobom platby či jej oneskorením. Zradná môže byť aj kontrola spotreby, pri ktorej sa takmer vždy ponúka bezplatná alternatíva.
Za chyby sa platí
Splatnosť faktúr býva štandardne nastavená zhruba na 14 dní. Ak sa vám ju nepodarí dodržať, na rad prichádzajú sankcie. Operátor sa najprv ozve prostredníctvom upomienky, potom sa dostaví obmedzenie služieb na prijímanie hovorov a SMS. Na záver prichádza úplné odpojenie.
|Operátor||Orange||Telekom||O2|
|Upomienka||5 €||4,99 €||6 €|
|Obmedzenie služieb||15 €||19,80 €||10 €|
|Odpojenie||19,50 €||19,80 €||29 €|
|Znovupripojenie||0 € / 31,83 € *||0 €||0 €|
|Spolu||39,50 € / 71,33 €||44,59 €||45 €|
Ani jeden z operátorov už neúčtuje poplatok za znovupripojenie – s výnimkou Orangeu, ktorý ho uplatní v prípade, ak došlo k vymáhaniu pohľadávky. Oranžový operátor prednedávnom zdražil viaceré poplatky – vrátane tých za nezaplatenie faktúry.
Aj keď si O2 stále vypýta za upomienku najviac, operátor to kompenzuje nižšou sankciou za obmedzenie služieb a viac si vypýta až pri odpájaní. Ako dokazuje aj tabuľka vyššie, celý proces vyjde najlacnejšie v Orangei – pokiaľ opomenieme poplatok za opätovné pripojenie.
Zákazníci sa polepšili
Telekom naposledy od augusta 2012 zvýšil poplatok za upomienku z pôvodných 3,50 eura na 5 eur. Operátor si zmenu pochvaľuje. "Po zavedení zmien v procese upomínania sme zaregistrovali zlepšenie platobnej disciplíny zákazníkov," prezradil hovorca Telekomu pre korporátne záležitosti Martin Vidan.
Pozitívny trend nám potvrdila aj hovorkyňa operátora Orange Alexandra Piskunová. "Zaznamenávame kontinuálny pokles počtu zákazníkov, ktorí svoje záväzky neuhrádzajú – t.j. zákazníkov, u ktorých dôjde k zablokovaniu všetkých služieb," dodala.
Operátor O2 upozornil, že bilancovanie platobnej disciplíny nie je také jednoduché. Hovorkyňa Martina Jamrichová vysvetľuje, že "platobná disciplína nie je nemenná, preto sa nedá generálne paušalizovať, či sa zlepšila alebo zhoršila". Jamrichová zároveň vyratúva množstvo faktorov, ktoré by bolo potrebné vziať do úvahy – vrátane zmien v ponuke operátora či celkovej ekonomickej situácie.
Reklamujte okamžite
Sankcie za nezaplatenie faktúry môžu byť aj neoprávnené – napríklad pri nedoručení elektronickej faktúry. Podanie reklamácie sa však určite oplatí vyskúšať aj pri uhradení faktúry s nesprávnym variabilným symbolom.
Ak ho stratíte, O2 vám umožní zadať číslo účastníka, ktoré sa nachádza na každej faktúre. Trochu odlišnú možnosť ponúka aj Telekom. "Núdzovým riešením môže byť úhrada s predchádzajúcim správnym variabilným symbolom," prezradil hovorca pre korporátne záležitosti Martin Vidan.
Aj Orange má podobný zlepšovák – zákazník dostáva vždy faktúru s rovnakým variabilným symbolom. Zároveň má viacero možností, ako zistiť informácie o faktúre. K dispozícii je zákaznícka linka aj on-line zákaznícka zóna. To isté platí aj v prípade Telekomu a O2.
Plaťte moderne
Operátori ponúkajú širokú paletu spôsobov, ako platiť faktúry. Najjednoduchšie je zvoliť si inkaso, pri ktorom sa nemusíte prakticky o nič starať. Ak chcete mať platbu viac vo vlastných rukách, môžete využiť napríklad internet banking. Klienti Orangeu a Telekomu majú situáciu o niečo ľahšiu, keďže si v zákazníckych zónach nájdu možnosť priamej platby.
Nevýhodná je najmä návšteva pošty či predajného miesta operátora. Návštevou strácate čas. Zároveň zaplatíte poplatok za poštový poukaz na účet, resp. v prípade predajní operátorov si Orange účtuje 1,2 eura, Telekom 84 centov a O2 rovné euro. Oranžový operátor prednedávnom predstavil aj možnosť platby faktúr cez špeciálne automaty na predajniach, kde zaplatíte 70 centov.
"Platba faktúr na predajnom mieste patrí stále medzi obľúbené spôsoby platby našich zákazníkov," priznala hovorkyňa Orangeu Piskunová. Fakt, že tento zvyk ešte nevymizol, potvrdil takisto Telekom. V O2 poskytli aj presnejšie údaje. "Tretina zákazníkov platí svoje faktúry prostredníctvom inkasa, tretina elektronicky a ďalšia tretina na pošte," prezradila hovorkyňa O2 Jamrichová.
Aktivácia paušálov: Spoplatnená alebo komplikovaná
Opomenúť nemôžeme ani rôzne poplatky za aktiváciu či vydanie SIM karty. Pri paušáloch Orange uplatňuje aktivačný poplatok vo výške okrúhlych 11 eur. Verní zákazníci platia 8 eur. Podmienkou je využívanie služieb Orangeu počas predchádzajúcich šiestich mesiacov (nepočítajú sa predplatenky Prima alebo Orange Click a služby Orange Doma).
Telekom si pri aktivácii paušálu bežne účtuje 10,01 eura. O2 si vypýta symbolický jeden cent. Operátor však pri platbe formou faktúry požaduje tzv. inicializačnú zálohu vo výške 10 eur. Ide o vratnú zábezpeku, ktorá je zákazníkovi postupne vracaná po piatich uhradených faktúrach. Zábezpeku získate naspäť pri platbe inkasom a aktívnej elektronickej faktúre už po prvej platbe.
Pokiaľ si zoberiete O2 Paušál, je možné, že budete platiť aj ďalšiu zábezpeku, keďže získavate zľavu na mobilný telefón. Ako nám potvrdili na infolinke, v cenníku sú uvedené orientačné výšky zábezpeky. Podľa nich by si operátor pri Modrom O2 Paušále vypýtal 5 eur, v prípade Strieborného variantu 15 eur, pri Zlatom 30 eur a najvyššom Platinovom 50 eur. Operátor od vás žiadne zábezpeky nebude žiadať vôbec, pokiaľ uzatvárate zmluvu v rámci prenosu čísla, resp. prechádzate z dobíjania kreditu na platenie formou faktúr.
Pri predplatenkách o nič neprídete
Nová predplatená karta Easy Free alebo Easy Time stojí 9 eur, pričom dostanete kredit v rovnakej výške. Balíček bez úvodného kreditu môžete získať za 4,01 eura.
V prípade predplatenej karty O2 Fér platíte poplatok za aktiváciu 1 cent. Orange ponúka kartu s dobíjaním kreditu Prima WOW s aktivačným poplatkom 10 eur. Ten získate naspäť formou kreditu.
Aj prenos čísla niečo stojí
Boj o zákazníkov sa vyostruje. Mobil má dnes už drvivá väčšina ľudí – ide teda skôr o snahu operátorov "ukradnúť" zákazníkov od konkurencie. Orange a Telekom účtujú za prechod k inému operátorovi s mobilným číslom poplatok osem eur, resp. 7,97 eura.
Ako dokazuje aj tabuľka nižšie, výška poplatkov sa medzi trojicou hlavných operátorov líši aj niekoľkonásobne:
|Operátor||Orange||Telekom||O2|
|Prenos čísla *||8 €||7,97 €||0 €|
|Zmena čísla||17 €||19,92 €||10 €|
|Prevod čísla **||5 €||11,95 €||9 €|
|Výmena SIM karty||10 €||3,98 €||8 €|
|Vydanie PUK kódu||4 €||0 €||1,50 €|
* Závisí od operátora, od ktorého odchádzate
** Platí nový účastník
Ide to aj inak
Množstvo zákazníkov chce mať svoje výdavky pod kontrolou. Operátori aj pri kontrole spotreby pristúpili k spoplatneniu niektorých možností. Takmer vždy sa našťastie dostanete k bezplatnej plnohodnotnej náhrade.
K webovým zákazníckym zónam môžete pristupovať aj cez mobil. Orange ma navyše mobilnú aplikáciu Orange Go. Telekom má aplikáciu tiež, no funguje iba ako záložka pre prístup k jeho mobilnému webu.
Klienti Telekomu a O2 môžu navyše pri niektorých volacích programoch bezplatne využiť sieťový kód. V Telekome pri predplatených kartách a programoch Fix, v O2 pri kartách O2 Fér s dobíjaním kreditu a starších. Orange ponúka pri predplatených kartách automatizovanú SMS notifikáciu o zmenách stavu kreditu, ktorá je bezplatná. Jej deaktivácia je možná cez linku 444.
|Operátor||Orange||Telekom||O2|
|Zákaznícka zóna||Môj Orange||Môj Telekom||Moje O2|
|Jednorazovo cez SMS*||0,2009 €||bezplatne||0,10 €|
|Sieťový kód||nie||*111#||*100*#|
|Zákaznícka linka||905 (0,1210 €)||0800 123 456(0,1200 €)||nie|
* - Cena pre Orange zahŕňa odoslanie aj prijatie SMS. V Telekome je odoslaná SMS spoplatnená podľa využívaného programu služieb, v O2 za ňu neplatíte.